Għada se jkun it-tielet anniversarju mit-tħabbira tal-President Juncker waqt l-Istat tal-Unjoni tal-2016, tal-ħolqien tal-Korp Ewropew ta' Solidarjetà, li joffri liż-żgħażagħ l-opportunità li jieħdu sehem f'firxa wiesgħa ta' attivitajiet ta' solidarjetà fl-UE kollha. Minn dakinhar, kien hemm aktar minn 161,000 żagħżugħ u żagħżugħa tal-etajiet ta' bejn it-18 u t-30 li nkitbu biex jissieħbu mal-Korp, u l-inizjattiva għamlet differenza f'ħajjet bosta persuni. Il-biċċa l-kbira tal-attivitajiet iffinanzjati joffru opportunitajiet ta' volontarjat – individwali jew f'timijiet. Iżda ż-żgħażagħ jistgħu jibbenefikaw ukoll minn traineeships u impjiegi. Barra minn hekk, iż-żgħażagħ jistgħu joħolqu huma stess proġetti ta' solidarjetà li permezz tagħhom iniedu, jiżviluppaw u jmexxu attivitajiet li jikkontribwixxu għal bidla pożittiva fil-komunità tagħhom, filwaqt li jgħixu barra minn pajjiżhom u jiksbu ħiliet siewja. Il-Kummissarju għall-Edukazzjoni, il-Kultura, iż-Żgħażagħ u l-Isport, Tibor Navracsics qal: “Ksibna ħafna f'dawn l-aħħar tliet snin. Daħħalna fis-seħħ programm ġdid, fi żmien rekord, li jagħti opportunitajiet liż-żgħażagħ u lill-organizzazzjonijiet biex jappoġġaw lill-oħrajn u jgħinuna nibnu soċjetà aktar koeżiva u attenta għall-oħrajn. Inħossni kburi meta nara daqstant żgħażagħ ħerqana li jinvolvu ruħhom u li jkunu attivi fi proġetti fuq il-post. L-entużjażmu tagħhom jispirani tassew. Huwa għalhekk li ressaqt il-proposta biex jiġi estiż u msaħħaħ il-Korp Ewropew ta' Solidarjetà wara l-2020. L-inklużjoni hija waħda mit-temi l-aktar komuni indirizzati mill-proġetti tal-Korp Ewropew ta' Solidarjetà, iżda mhijiex l-unika waħda. Fost it-temi l-oħra nsibu l-ħidma fil-qasam taż-żgħażagħ, it-tibdil fil-klima, l-iżvilupp tal-komunità, iċ-ċittadinanza, l-edukazzjoni u l-kultura. Fix-xhur u fis-snin li ġejjin huwa mistenni li jinħolqu għexieren ta' eluf ta' opportunitajiet oħra f'dawn l-oqsma. Barra minn hekk, waħda minn kull tlieta tal-attivitajiet iffinanzjati mill-Korp Ewropew ta' Solidarjetà se tkun riżervata għall-parteċipanti b'inqas opportunitajiet, li jħabbtu wiċċhom ma' ostakli bħal diżabbiltà, diffikultajiet edukattivi jew ostakli ekonomiċi, soċjali jew ġeografiċi. Pereżempju, fil-Latvja, proġett bl-isem “Post speċjali għal persuni speċjali” jippromwovi l-integrazzjoni taż-żgħażagħ b'diżabbiltà fis-suq tax-xogħol billi jimpjegahom u jinvolvihom fl-attivitajiet kollha ta' kafetterija b'karattru soċjali f'Riga. Fil-Greċja, il-voluntiera jistgħu jgħinu fil-protezzjoni tal-foresti ta' Xylokastro u Derveni billi jieħdu ħsieb it-tisqija u t-tħawwil tas-siġar, kif ukoll billi jnaddfu l-mogħdijiet tal-foresti. U fl-Iżvezja, permezz tal-proġett “Kuxjenza Klimatika”, il-voluntiera jistgħu jitgħallmu dwar it-tibdil fil-klima u l-bijodiversità billi jagħtu l-għajnuna tagħhom fil-ġnien organiku u fir-raħal ekoloġiku u billi jipparteċipaw fl-attivitajiet ta' sensibilizzazzjoni. Bħala eżempju ta' proġett imniedi mill-voluntiera stess, fil-Litwanja, ħames parteċipanti minn ċentru għaż-żgħażagħ b'diżabbiltà ħolqu l-proġett tagħhom ta' Kafè Solidarjetà, li ppermettielhom jiffurmaw ħbiberiji ġodda u jibnu relazzjonijiet personali mal-komunità inġenerali. Sfond Fid-diskors tiegħu dwar l-Istat tal-Unjoni f'Settembru 2016, il-President Juncker ħabbar it-twaqqif tal-Korp Ewropew ta' Solidarjetà, li joffri opportunitajiet liż-żgħażagħ Ewropej biex jieħdu sehem f'firxa wiesgħa ta' attivitajiet ta' solidarjetà u jikkontribwixxu għas-soċjetà bħala parti mill-istrateġija usa' tal-Kummissjoni li tinvesti fiż-żgħażagħ. Il-Korp huwa risposta għall-interess reali li hemm fost iż-żgħażagħ li jinvolvu ruħhom fi proġett soċjali. Fi stħarriġ tal-Ewrobarometru fir-rebbiegħa 2019, aktar minn nofs iż-żgħażagħ li wieġbu qalu li kienu ħadu sehem f'attivitajiet ta' volontarjat jew fi proġett tal-komunità lokali. Tlieta minn kull erbgħa ddikjaraw li kienu involuti b'mod attiv f'movimenti organizzati jew fil-volontarjat. Fis-7 ta' Diċembru 2016, bilkemm tliet xhur wara t-tħabbira tal-President Juncker, tnieda l-Korp Ewropew ta' Solidarjetà bl-għan li jkollu 100,000 parteċipant żagħżugħ sa tmiem l-2020. Matul il-fażi inizjali, ġew immobilizzati tmien programmi differenti ta' finanzjament tal-UE biex joffru opportunitajiet ta' volontarjat, ta' traineeship jew ta' impjieg. Fit-30 ta' Mejju 2017, il-Kummissjoni ppreżentat proposta biex il-Korp Ewropew ta' Solidarjetà jitgħammar b'bażi legali unika, b'mekkaniżmu ta' finanzjament tiegħu stess u b'sett usa' ta' attivitajiet ta' solidarjetà. Ir-Regolament il-ġdid daħal fis-seħħ fil-5 ta' Ottubru 2018 u l-Korp għandu l-baġit tiegħu stess ta' €375.6 sal-2020. L-ewwel sejħiet għal proposti tnedew f'Awwissu u f'Novembru 2018 u dawn ħolqu madwar 20,000 opportunitajiet ġodda. Bħalissa hemm sejħa għal proposti oħra miftuħa, bi skadenza għall-applikazzjonijiet sal-1 ta' Ottubru 2019 u din hi mistennija toħloq 7,000 opportunitajiet oħra. Din is-sejħa tistieden lill-organizzazzjonijiet b'tikketta ta' kwalità japplikaw għall-għotjiet u jniedu proġetti ta' volontarjat, ta' impjiegi jew ta' traineeships għaż-żgħażagħ. Il-gruppi taż-żgħażagħ jistgħu japplikaw ukoll biex iwettqu proġett ta' solidarjetà huma stess. Żgħażagħ interessati li jixtiequ jipparteċipaw f'wieħed mill-proġetti ffinanzjati jistgħu jinkitbu direttament fuq il-Portal tal-Korp Ewropew ta' Solidarjetà. Fil-11 ta' Ġunju 2018, il-Kummissjoni se tressaq il-proposta tagħha għall-Korp Ewropew ta' Solidarjetà taħt il-baġit fit-tul li jmiss tal-UE għall-2021-2027, billi talloka €1.26 biljun sabiex tippermetti lil madwar 350,000 żagħżugħ u żagħżugħa jagħmlu kollokament ta' solidarjetà fuq perjodu ta' seba' snin. Għal aktar informazzjoni Skeda informattiva Il-Portal tal-Korp Ewropew ta' Solidarjetà